EUROOPA KOMISJON Brüssel,8.9.2022 COM(2022) 469 final 2022/0284(NLE) Ettepanek: NÕUKOGU RAKENDUSOTSUS Madalmaade taaste- ja vastupidavuskavale antud hinnangu heakskiitmise kohta {SWD(2022) 292 final}



2022/0284 (NLE) Ettepanek: NÕUKOGU RAKENDUSOTSUS Madalmaade taaste- ja vastupidavuskavale antud hinnangu heakskiitmise kohta EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse Euroopa Parlamendi ja nõukogu 12. veebruari 2021. aasta määrust (EL) 2021/241, millega luuakse taaste- ja vastupidavusrahastu, eriti selle artiklit 20, võttes arvesse Euroopa Komisjoni ettepanekut ning arvestades järgmist: (1)COVID-19 puhangul on olnud häiriv mõju Madalmaade majandusele. 2019. aastal oli Madalmaade sisemajanduse koguprodukt (SKP) elaniku kohta 149,8 % liidu keskmisest. Madalmaade reaalne SKP vähenes 2020. aastal 3,9 % ning suurenes 2020. ja 2021. aastal kokku 0,8 %. Keskpika perioodi majandustulemusi on pikaajaliselt mõjutanud muu hulgas erasektori suure võla ja jooksevkonto suure ülejäägiga seotud makromajanduslik tasakaalustamatus, eluasemeturu moonutused, vananev elanikkond, energia- ja keskkonnaprobleemid ning tööturu killustumine. (2)9. juulil 2019, 20. juulil 2020 ja 12. juulil 2022 esitas nõukogu Euroopa poolaasta raames Madalmaadele soovitused. Nõukogu soovitas Madalmaadel vähendada kodumajapidamiste puhul laenuvahendite kasutamise soodustamist ja moonutusi eluasemeturul, kanda hoolt, et pensionisüsteemi teine sammas oleks läbipaistvam, põlvkondadevaheliselt õiglasem ja šokkidele vastupidavam, ning rakendada poliitikameetmeid leibkondade kasutada oleva sissetuleku suurendamiseks. Lisaks soovitati Madalmaadel vähendada töötajata füüsilisest isikust ettevõtjate stiimuleid, edendades samal ajal füüsilisest isikust ettevõtjate piisavat sotsiaalkaitset, võidelda fiktiivse füüsilisest isikust ettevõtjana tegutsemise vastu ning vähendada paindliku ja ajutise töö kasutamise stiimuleid. Samuti soovitati Madalmaadel tugevdada mitmekülgset elukestvat õpet, leevendada COVID-19 kriisi majandus- ja sotsiaalmõju, vähendada tööjõu ja oskuste nappust ning tugevdada täiendus- ja ümberõppe võimalusi, eelkõige tööturu äärealadel olevate ja tööturult eemalejäänud inimeste jaoks. Madalmaadel soovitati ajaliselt ette tuua ja edendada avaliku ja erasektori investeeringuid ning keskenduda investeerimisel rohe- ja digipöördele (eelkõige digioskusi silmas pidades). Lisaks soovitas nõukogu edendada täiendavaid investeeringuid energiavõrgu taristusse ja veelgi lihtsustada taastuvenergia valdkonnas loamenetlusi, parandada energiatõhusust, eelkõige hoonetes, ning kiirendada investeeringuid säästvasse transporti ja kestlikku põllumajandusse. Lisaks soovitati Madalmaadel tagada tervishoiusüsteemi vastupidavus, sealhulgas vähendades tööjõupuudust ja võttes kasutusele e-tervise vahendid. Lisaks soovitati ka tagada rahapesuvastase raamistiku tulemuslik järelevalve ja selle normide täitmine. Madalmaadel soovitati 2022. aastal järgida toetavat eelarvepoliitikat. Lisaks kutsuti Madalmaid tagama, et riiklikult rahastatavate jooksvate kulude kasv oleks 2023. aastal kooskõlas üldiselt neutraalse eelarvepoliitikaga, võttes arvesse jätkuvat ajutist ja suunatud toetust kodumajapidamistele ja ettevõtetele, mis on energiahindade tõusu suhtes kõige haavatavamad, ja Ukrainast põgenevatele inimestele. Kui komisjon oli hinnanud nende riigipõhiste soovituste rakendamisel taaste- ja vastupidavuskava esitamise ajaks tehtud edusamme, leidis ta, et soovitus järgida 2022. aastal toetavat eelarvepoliitikat on täielikult rakendatud. Märkimisväärseid edusamme on tehtud seoses soovitustega, mis käsitlevad investeeringuid missioonipõhistesse teadusuuringutesse, agressiivsest maksuplaneerimist ning COVID-19 kriisi majandus- ja sotsiaalmõju leevendamist. (3)23. mail 2022 avaldas komisjon Euroopa Parlamendi ja nõukogu määruse (EL) nr 1176/2011 artikli 5 alusel Madalmaade kohta põhjaliku analüüsi. Komisjon järeldas oma analüüsis, et Madalmaades esineb makromajanduslik tasakaalustamatus, eelkõige erasektori suure võla ja jooksevkonto suure ülejäägiga seotud haavatavused, millel on piiriülene mõju. (4)Nõukogu soovituses euroala majanduspoliitika kohta soovitati euroala liikmesriikidel võtta meetmeid, sealhulgas taaste- ja vastupidavuskavade kaudu, et muu hulgas jätkata liikmesriikide eelarvepoliitika kasutamist ja koordineerimist, et toetada tõhusalt majanduse kestlikku ja kaasavat taastumist. Samuti soovitati nõukogu soovituses euroala liikmesriikidel edendada poliitikat, millega võideldakse agressiivse maksuplaneerimise vastu, tagatakse tulemuslik aktiivne tööturupoliitika, tugevdatakse kvaliteetseid kaasava hariduse ja koolituse süsteeme, arendatakse ja vajaduse korral kohandatakse sotsiaalkaitsesüsteeme, jälgitakse ettevõtetele suunatud poliitiliste toetuspakettide tulemuslikkust ning tugevdatakse riiklikke institutsioonilisi raamistikke, et kõrvaldada investeeringute ja kapitali ümberjaotamise kitsaskohad. Lõpetuseks soovitas nõukogu tagada makromajanduslik finantsstabiilsus, säilitada krediidikanalid ning jätkata tööd pangandusliidu ja digitaalse euroga. (5)8. juulil 2022 esitasid Madalmaad vastavalt määruse (EL) 2021/241 artikli 18 lõikele 1 komisjonile oma riikliku taaste- ja vastupidavuskava. See esitati pärast konsultatsioone, mis korraldati kooskõlas riikliku õigusraamistikuga, kaasates kohalikke ja piirkondlikke omavalitsusi, sotsiaalpartnereid, kodanikuühiskonna organisatsioone, noorteorganisatsioone ja muid asjaomaseid sidusrühmi. Riikide isevastutus taaste- ja vastupidavuskavade eest on aluseks nende edukale rakendamisele, kestvale mõjule riiklikul tasandil ja usaldusväärsusele Euroopa tasandil. Määruse (EL) 2021/241 artikli 19 kohaselt on komisjon hinnanud taaste- ja vastupidavuskava asjakohasust, tulemuslikkust, tõhusust ja sidusust kooskõlas kõnealuse määruse V lisas esitatud hindamissuunistega. (6)Taaste- ja vastupidavuskavade eesmärk peaks olema määrusega (EL) 2021/241 loodud taaste- ja vastupidavusrahastu (edaspidi „rahastu“) ning nõukogu määrusega (EL) 2020/2094 COVID-19 kriisi järgse taastumise toetuseks loodud Euroopa Liidu taasterahastu üldeesmärkide täitmine. Nende abil tuleks edendada liidu majanduslikku, sotsiaalset ja territoriaalset ühtekuuluvust, toetades määruse (EL) 2021/241 artiklis 3 osutatud kuut sammast. (7)Liikmesriikide taaste- ja vastupidavuskavade rakendamine kujutab endast koordineeritud jõupingutust, mis hõlmab reforme ja investeeringuid kogu liidus. Piiriüleste ja mitut riiki hõlmavate projektide koordineeritud ja samaaegse rakendamise kaudu tugevdavad sellised reformid ja investeeringud üksteist vastastikku ning avaldavad kogu liidus positiivset ülekanduvat mõju. Seega tuleneb ligikaudu kolmandik rahastu mõjust liikmesriikide majanduskasvule ja töökohtade loomisele teiste liikmesriikide tegevuse ülekanduvast mõjust. Kuue samba rakendamisele kaasa aitavad tasakaalustatud lahendused

(8)Vastavalt määruse (EL) 2021/241 artikli 19 lõike 3 punktile a ja V lisa kriteeriumile 2.1 sisaldab taaste- ja vastupidavuskava suures ulatuses (hinne A) liikmesriigi majanduslikule ja sotsiaalsele olukorrale vastavaid mitmekülgseid ja piisavalt hästi tasakaalustatud lahendusi, mis aitavad asjakohasel moel kaasa kõigi kuue, kõnealuse määruse artiklis 3 osutatud samba rakendamisele, võttes arvesse asjaomase liikmesriigi eriomaseid probleeme ja rahalise toetuse suurust. (9)Taaste- ja vastupidavuskava sisaldab meetmeid, mis toetavad kõiki kuut sammast, kusjuures kavas on mitu komponenti, mis toetavad korraga mitut sammast. Selline lähenemisviis aitab tagada, et iga sammast käsitletakse terviklikult ja sidusalt. Taaste- ja vastupidavuskavas pööratakse suurt tähelepanu rohepöördele, hõlmates energia ja kliimaga seotud meetmeid. Rohepööret peaksid edendama säästvamat energiat soodustavad meetmed, sealhulgas saastevaba vesiniku tootmise laiendamine ja avamere tuuleenergia arendamise takistuste kõrvaldamine. Seda toetab ka heiteta laevade arendamine ja kasutamine ning kliimaneutraalse lennutranspordi arendamine. Taaste- ja vastupidavuskava eesmärk on ka taastada elurikkus ja vähendada lämmastiku sadestumist, mis on üks peamisi keskkonnaprobleeme, millega Madalmaad silmitsi seisavad. Taaste- ja vastupidavuskava toetab eeldatavasti igakülgselt digisammast meetmetega, millega edendatakse uuenduslikke tehnoloogiaid ja digioskusi. Kiirema digipöörde toetuseks ajakohastatakse avalikus halduses, sealhulgas kohtusüsteemis, kasutatavat digitehnoloogiat, samuti nähakse ette digiõppe ja e-tervise meetmed. (10)Taaste- ja vastupidavuskava mitmel komponendil on potentsiaali edendada arukat ja kestlikku majanduskasvu kooskõlas Euroopa tööstusstrateegiaga. Taaste- ja vastupidavuskava sisaldab mitmeid keskpikas ja pikas perspektiivis tootlikkust ja majanduskasvu suurendavaid meetmeid, sealhulgas eluaseme- ja tööturureforme. Taaste- ja vastupidavuskavaga kavatsetakse tugevdada sotsiaalset ühtekuuluvust struktuurimeetmete kaudu tööturul ning haridus- ja pensionisüsteemides. Hariduse ja koolituse valdkonna asjakohased meetmed hõlmavad meetmeid, millega suurendatakse alg- ja keskhariduse asjakohasust, eelkõige digiõppe kasutamise kaudu. Negatiivsete šokkide leevendamiseks ja kriisidele paremaks reageerimiseks sisaldab taaste- ja vastupidavuskava ka meetmeid, mis peaksid aitama parandada tervishoiusüsteemi vastupidavust, sealhulgas tegeledes inimressursside suure puuduse ohuga hooldussektoris. Kõigi või suure osa riigipõhistes soovitustes kindlaks tehtud probleemide lahendamine (11)Vastavalt määruse (EL) 2021/241 artikli 19 lõike 3 punktile b ja V lisa kriteeriumile 2.2 peaks taaste- ja vastupidavuskava aitama eeldatavasti tõhusalt lahendada kõiki probleeme või suurt osa probleemidest (hinne A), mis on kindlaks tehtud asjakohastes Madalmaadele esitatud riigipõhistes soovitustes, sealhulgas nende eelarveaspektides, ja määruse (EL) nr 1176/2011 artikli 6 kohaselt esitatud soovitustes, või probleeme, mis on kindlaks tehtud muudes asjakohastes dokumentides, mille komisjon on Euroopa poolaasta raames ametlikult vastu võtnud. (12)Taaste- ja vastupidavuskava sisaldab meetmeid, millega toetatakse investeerimist rohe- ja digipöördesse, aidates seega kaasa asjaomaste riigipõhiste soovituste täitmisele. Digipöörde jaoks sisaldab taaste- ja vastupidavuskava meetmeid, millega edendatakse teadusuuringuid ja innovatsiooni, et võimendada erainvesteeringuid tehisintellekti ja kvanttehnoloogiasse. Samuti sisaldab taaste- ja vastupidavuskava meetmeid rohepöördesse investeerimiseks, sealhulgas kõrvaldades takistused merel asuvate tuuleparkide arendamiselt, saastevaba vesiniku toetamist ja soojuspumpade kasutuselevõtu soodustamist. Lisaks toetab taastuvatest energiaallikatest täiendava võimsuse saamist energiaseadus, millega nähakse ette õigusraamistik, et võrguettevõtjad saaksid teha vajalikke investeeringuid võrgu muutmiseks, et tulla toime taastuvatest energiaallikatest toodetud elektrienergia ülekande eeldatava suurenemisega. Üleminekut puhtale ja tõhusale energiatootmisele ja -kasutusele tugevdab veelgi rohestavate eelarvereformide pakett, mille eesmärk on mõjutada kodanikke ja ettevõtjaid rohepööret toetama. Lisaks on märkimisväärne rahastamispakett ette nähtud hoonete energiatõhususe parandamise meetmetele. (13)Taaste- ja vastupidavuskava sisaldab kahte investeeringut, mis on otseselt suunatud lämmastikuheite mõju ja algpõhjuste leevendamisele. Eeldatakse, et need meetmed avaldavad positiivset mõju elurikkuse taastumisele ja toetavad Madalmaade üleminekut kestlikumale põllumajandusele. Lisaks sisaldab taaste- ja vastupidavuskava olulisi investeeringuid ja reforme kestliku maantee-, raudtee-, õhu- ja veetranspordi toetamiseks. Taaste- ja vastupidavuskava peaks parandama eluasemete pakkumist, et selles valdkonnas nappust ja eelkõige taskukohaste majade nappust vähendada. Taaste- ja vastupidavuskavas sisalduva pensionireformi eesmärk on kõrvaldada pensionisüsteemi teise samba peamised haavatavused, mis on seotud põlvkondadevahelise õigluse, läbipaistvuse ja šokkidele vastupidavusega. (14)Taaste- ja vastupidavuskava sisaldab mitut meedet, mille eesmärk on tugevdada tööturgu, ja seega on asjaomaseid riigipõhiseid soovitusi käsitletud. Esiteks peaksid mitmed tööreformid, sealhulgas kohustusliku töövõimetuskindlustuse kehtestamine ja fiktiivse füüsilisest isikust ettevõtjana tegutsemise vastased meetmed aitama vähendada töötajata füüsilisest isikust ettevõtjate stiimuleid ning võrdsustama füüsilisest isikust ettevõtjate ja töötajate võimalusi. Teiseks sisaldab taaste- ja vastupidavuskava investeeringuid, mille eesmärk on aidata tugevdada täiendus- ja ümberõppe võimalusi. Kolmandaks aitab taaste- ja vastupidavuskava vähendada info- ja kommunikatsioonitehnoloogia (IKT) spetsialistide nappust, sest investeeritakse haridussüsteemi eri tasanditel õpetajate ja õpilaste digivõimekusse ning rahastatakse kraadi- ja doktoriõppejärgseid teadusprojekte tehisintellekti ja kvanttehnoloogia vallas. Taaste- ja vastupidavuskava sisaldab ka investeeringuid, mis peaksid aitama vähendada inimressursside nappust hooldussektoris tervishoiukriisi ajal, näiteks endiste tervishoiutöötajate riikliku reservi loomise ja intensiivravi suutlikkuse suurendamisega. Lisaks on muid meetmeid, millega soovitakse e-teenuseid kasutades võimaldada kaugtervishoiuteenuseid ning tugevdada andmevahetust tervishoiuasutuste vahel ja teadusuuringute jaoks. (15)Taaste- ja vastupidavuskava sisaldab mitut reformi, et tulemuslikumalt võidelda agressiivse maksuplaneerimise vastu, eelkõige maksu kinnipidamisega madala maksumääraga jurisdiktsioonidele makstavatelt dividendidelt, intressidelt ja litsentsitasudelt ning olukordades, mis on Madalmaade kuritarvitusvastaste eeskirjade kohaselt maksukuritarvitused. Lisaks hiljutistele rahapesuvastastele meetmetele on taaste- ja vastupidavuskavasse lisatud meetmed, mille eesmärk on luua kurjategijatele takistusi rahapesuks ning tugevdada uurimis- ja süüdistuste esitamise suutlikkust. (16)Taaste- ja vastupidavuskava annab hea aluse edasisteks reformideks eluaseme- ja tööturul ning lisainvesteeringuteks oskuste, sealhulgas digioskuste arendamisse, eelkõige tööturu äärealadel olevate ja tööturult eemalejäänud inimeste jaoks. (17)Soovitusi, mis käsitlevad pandeemiale reageerimist viivitamatute eelarvepoliitika meetmete kaudu, võib pidada Madalmaade taaste- ja vastupidavuskava kohaldamisalast välja jäävateks, vaatamata asjaolule, et Madalmaad on üldiselt 2020., 2021. ja 2022. aastal asjakohaselt ja piisavalt reageerinud viivitamatule vajadusele majandust eelarvevahenditega toetada ja on teinud seda kooskõlas stabiilsuse ja kasvu pakti üldise vabastusklausliga. (18)Taaste- ja vastupidavuskava sisaldab ulatuslikke vastastikku tugevdavaid reforme ja investeeringuid, mis aitavad tõhusalt lahendada kõiki või olulist osa majanduslikest ja sotsiaalsetest probleemidest, mida nõukogu on kirjeldanud 2019. 2020. ja 2022. aastal Euroopa poolaasta raames Madalmaadele esitatud riigipõhistes soovitustes, eelkõige järgmistes valdkondades: digi- ja rohepööre ning energiasüsteemi ümberkujundamine, pensionisüsteem, tööturg, eluasemeturg, agressiivne maksuplaneerimine ja tervishoid. (19)Eespool nimetatud probleemide lahendamisega aitab taaste- ja vastupidavuskava eeldatavasti kaasa ka Madalmaades esineva tasakaalustamatuse korrigeerimisele, nagu on märgitud määruse (EL) nr 1176/2011 artikli 6 kohaselt 2019., 2020. ja 2022. aastal esitatud soovitustes, eelkõige mis puudutab erasektori suure võla ja jooksevkonto suure ülejäägiga seotud haavatavusi. Panus majanduse kasvupotentsiaali, uute töökohtade loomisse ning majanduslikku, sotsiaalsesse ja institutsioonilisse vastupidavusse (20)Vastavalt määruse (EL) 2021/241 artikli 19 lõike 3 punktile c ja V lisa kriteeriumile 2.3 aitab taaste- ja vastupidavuskava eeldatavasti mõjusalt (hinne A) tugevdada Madalmaade majanduse kasvupotentsiaali, luua uusi töökohti, suurendada majanduse, sotsiaalvaldkonna ja institutsionaalset vastupidavust, mis aitab kaasa Euroopa sotsiaalõiguste samba rakendamisele, sealhulgas laste- ja noortepoliitika edendamise abil, ning leevendada COVID-19 kriisi majandus- ja sotsiaalmõju ning suurendada sellega liidus majanduslikku, sotsiaalset ja territoriaalset ühtekuuluvust ja lähenemist. (21)Komisjoni talituste simulatsioonidest tuleb välja, et taaste- ja vastupidavuskava ning Euroopa Liidu taasterahastu ülejäänud meetmete abil on võimalik suurendada Madalmaade SKPd 2026. aastaks 0,4–0,6 %, arvestamata struktuurireformide võimalikku positiivset mõju, mis võib olla märkimisväärne. Taaste- ja vastupidavuskavaga panustatakse eeldatavasti vähesel määral ka tööhõivesse. Kõige märkimisväärsem ja püsivam positiivne mõju majanduskasvule ja tootlikkusele keskpikas ja pikas perspektiivis tuleneb eeldatavasti hariduse, teadus- ja arendustegevuse ning Madalmaade majanduse digitaliseerimisega seotud meetmetest, samuti energia- ja tööturu reformidest. (22)Taaste- ja vastupidavuskava sisaldab haridusreformide ja -investeeringute paketti, samuti uusi tööturu õigusakte. Eeldatakse, et need aitavad lahendada nendes valdkondades mitut probleemi, aidates mitmel moel kaasa Euroopa sotsiaalõiguste samba rakendamisele. Eelkõige peaksid tööturureformid aitama kaasa töötajate ja füüsilisest isikust ettevõtjate võrdsete võimaluste loomisele, milleks võetakse meetmeid, millega vähendada fiktiivse füüsilisest isikust ettevõtjana tegutsemist ja laiendada füüsilisest isikust ettevõtjate sotsiaalkaitsega hõlmatust. Eeldatakse, et haridusse suunatavatest lisaressurssidest on kasu noortel, sest investeeritakse õpilaste ja õpetajate digioskuste parandamisse ning õppeprotsessi jaoks tehisintellektilahenduste väljatöötamisse. Sotsiaalset ühtekuuluvust peaksid parandama ka taaste- ja vastupidavuskavas sisalduvad eluasemeturu reformid ning investeeringud taskukohastesse eluasemetesse ja energiatõhususse. (23)Meetmed, millega toetatakse rohe- ja digipööret, peaksid suurendama Madalmaades vastupidavust, innovatsiooni ning kestlikkust. Eelkõige peaksid vastupidavust suurendama investeeringud avaliku halduse ja logistika edasisse digitaliseerimisse. Reformid majanduse CO2 heite vähendamise stimuleerimiseks, investeeringud taastuvenergia tootmisse ja energiatõhususse peaksid toetama rohepööret ja vähendama haavatavusi, mis tulenevad sõltuvusest välismaalt pärit fossiilenergiast, aidates seeläbi suurendada vastupidavust. Pensionisüsteemi teise samba reform peaks aitama suurendada pensionifondide šokkidele vastupidavust. Lisaks toetavad institutsioonilist vastupidavust meetmed agressiivse maksuplaneerimise probleemide lahendamiseks ja tulemuslikult rahapesu vastu võitlemiseks. (24)Meetmed, mille eesmärk on parandada digitaristut ja kestlikku liikuvust, suurendavad eeldatavasti lähenemist ja territoriaalset ühtekuuluvust. Investeeringud raudteedesse ja arukasse liikuvusse hõlmavad kogu territooriumi ja peaksid tugevdama transpordivõrkude integreerimist. Investeeringud digioskuste parandamisse peaksid toetama territoriaalset ühtekuuluvust, võimaldades rohkematel ühiskonnaliikmetel saada kasu töökorraldusest, mis ei ole enam seotud linnades asuvate füüsiliste kontoriruumidega. Põhimõte „ei kahjusta oluliselt“

(25)Vastavalt määruse (EL) 2021/241 artikli 19 lõike 3 punktile d ja V lisa kriteeriumile 2.4 tagatakse taaste- ja vastupidavuskavaga eeldatavasti, et ükski taaste- ja vastupidavuskavas sisalduv reformide ja investeerimisprojektide elluviimise meede ei kahjusta oluliselt keskkonnaeesmärkide saavutamist (hinne A) Euroopa Parlamendi ja nõukogu määruse (EL) 2020/852 artikli 17 tähenduses (põhimõte „ei kahjusta oluliselt“). (26)Madalmaad on Euroopa Komisjoni vastu võetud teatises „Tehnilised suunised põhimõtte „ei kahjusta oluliselt“ kohaldamise kohta taaste- ja vastupidavusrahastu puhul“ antud tehniliste suuniste kohaselt esitanud põhjendused, mis kinnitavad, et ükski tema taaste- ja vastupidavuskavas sisalduv meede ei kahjusta oluliselt ühegi keskkonnaeesmärgi saavutamist. Erilist tähelepanu on pööratud meetmetele, mille mõju keskkonnaeesmärkidele tuleb hoolikalt kontrollida. Selles suhtes on Madalmaad esitanud piisavad tõendid olulise kahju vältimise kohta ja näinud olulise kahju vältimiseks ette leevendusmeetmete rakendamise, mis tuleks lõimida asjakohastesse eesmärkidesse ja sihtidesse. See puudutab eelkõige investeeringut „Roheline vesinikuenergia“, mis on seotud saastevaba vesiniku tootmise ja kasutamisega, samuti investeeringuid sisevee- ja merelaevadesse – „Avamere tuul“ ja „Siseveeteede energiasüsteemi ümberkujundamine, heiteta teenuste projekt (ZES)“. Panus rohepöördesse, sealhulgas elurikkusesse (27)Vastavalt määruse (EL) 2021/241 artikli 19 lõike 3 punktile e ja V lisa kriteeriumile 2.5 sisaldab taaste- ja vastupidavuskava meetmeid, mis aitavad suures ulatuses (hinne A) kaasa rohepöördele, sealhulgas elurikkusele, või sellest tulenevate probleemide lahendamisele. Kliimaeesmärkide saavutamist toetavad meetmed moodustavad 47,8 % taaste- ja vastupidavuskava kogueraldisest, mis on arvutatud kõnealuse määruse VI lisas esitatud metoodika kohaselt. Vastavalt nimetatud määruse artiklile 17 on taaste- ja vastupidavuskava kooskõlas riiklikus energia- ja kliimakavas (2021–2030) sisalduva teabega. (28)Taaste- ja vastupidavuskava sisaldab reforme ja investeeringuid, mis aitavad eeldatavasti märkimisväärselt kaasa Madalmaade riiklikus energia- ja kliimakavas sätestatud CO2 heite vähendamise ja energiasüsteemi ümberkujundamise eesmärkide ning seeläbi liidu 2030. aasta kliimaeesmärgi saavutamisele. Taaste- ja vastupidavuskavaga edendatakse taastuvate energiaallikate kasutuselevõttu, andes märkimisväärseid investeerimistoetusi, et kõrvaldada avamere tuuleparkide arendamise takistused. Meetme „Avamere tuul“ keskmes on sisenemis- ja integratsioonikulud, mida selliste parkide kasutuselevõtt eeldab, näiteks laevaliikluse ohutuse tagamiseks, looduse parendamiseks ja liikide kaitseks, samuti maismaavõrku ja ökosüsteemi integreerimiseks. Taaste- ja vastupidavuskava hõlmab ka investeeringuid teadus- ja arendustegevusse ning innovatsiooni, mis toetaks taastuvallikatest toodetud vesiniku tootmise laiendamist, et vähendada tööstuse ja lennunduse CO2 heidet. Energiatõhusust silmas pidades kiirendatakse hoonete CO2 heite vähendamist seeläbi, et investeeritakse hoonete energiatarbimise piiramisse ning fossiilkütustel põhinevate energia- ja kütteseadmete järkjärgult kasutuselt kõrvaldamisse. Taaste- ja vastupidavuskavaga aidatakse investeeringu „Rohkem uusi ehitusprojekte“ kaudu muuta elamurajoone kliimamuutuste tagajärgede suhtes vastupidavamaks. Mis puutub keskkonnaalasesse üleminekusse, siis eeldatakse, et taaste- ja vastupidavuskava aitab otseselt kaasa elurikkuse säilitamisele, sest investeeritakse Natura 2000 alade taastamisse loodusprogrammi ja seakasvatusettevõtete rehabiliteerimise abikava kaudu. Taaste- ja vastupidavuskava sisaldab sihtotstarbelisi investeeringuid, et toetada üleminekut puhtale ja kestlikule liikuvusele, milleks investeeritakse näiteks nii heiteta siseveelaevadesse ja arukatesse liiklusmärkidesse kui ka Euroopa raudteeliikluse juhtimissüsteemi (ERMTS) kasutuselevõttu. (29)Investeeringuid täiendab ja tugevdab ulatuslik energeetikavaldkonna struktuurireformide pakett, mille eesmärk on motiveerida ettevõtjaid ja kodumajapidamisi minema üle säästvamatele energiaallikatele. Energiaseadus peaks looma vajaliku õigusraamistiku, et võimaldada võrguettevõtjatel teha investeeringuid võrgu muutmiseks, et tulla toime suureneva taastuvenergia tarnimisega. Lisaks peaks see õigusakt ühtlustama taastuvenergiaprojektide loa- ja rakendusmenetlusi. Energiaseadus ning tööstuse süsinikdioksiidimaksu kehtestamine ja karmimad nõuded peaksid hõlbustama tööstuse CO2 heite vähendamist, kaotades suure heitega sektorite maksuvabastused ja kehtestades tööstuse CO2 heitele miinimumhinna juhul, kui Euroopa heitkogustega kauplemise süsteemis (HKS) kehtestatud hind langeb allapoole teatavat künnist. Teine reformide pakett peaks vähendama maantee- ja lennutranspordi CO2 heidet. Autode maksustamise reformi, mis hõlmab läbisõidumaksu kehtestamist ja fossiilkütusel töötavate kaubikute käibemaksuvabastuse järkjärgulist kaotamist, ning lennureisijatasu suurendamise eesmärk on piirata fossiilkütusel põhinevat liikuvust. Panus digipöördesse (30)Vastavalt määruse (EL) 2021/241 artikli 19 lõike 3 punktile f ja V lisa kriteeriumile 2.6 sisaldab taaste- ja vastupidavuskava meetmeid, mis aitavad suures ulatuses (hinne A) kaasa digipöördele või sellest tulenevate probleemide lahendamisele. Digieesmärkide saavutamist toetavad meetmed moodustavad 25,6 % taaste- ja vastupidavuskava kogueraldisest, mis on arvutatud määruse (EL) 2021/241 VII lisas esitatud metoodika kohaselt. (31)Taaste- ja vastupidavuskava meetmed aitavad lahendada Madalmaade digipöördega seotud probleeme. Eelkõige liiklusummikutega seotud probleemide lahendamiseks sisaldab taaste- ja vastupidavuskava meetmeid liikluskorraldussüsteemide ajakohastamiseks ja logistikaprotsesside digitaliseerimiseks. Mis puudutab kvalifitseeritud IKT spetsialistide struktuurset nappust, siis sisaldab taaste- ja vastupidavuskava meetmeid õpilaste ja õpetajate digivõimekuse suurendamiseks haridussüsteemi eri tasanditel ning stipendiumiprogrammi tehisintellekti valdkonnas. (32)Taaste- ja vastupidavuskava reformid ja investeeringud peaksid aitama kaasa digipöördele Madalmaades ka muudes valdkondades. Taaste- ja vastupidavuskava aitab kaasa avaliku halduse edasisele digitaliseerimisele reformi kaudu, mille eesmärk on parandada keskvalitsuse ja muude avalike teenuste läbipaistvust, hõlbustades digitaalset juurdepääsu dokumentidele, ning suurendada investeeringuid kohtusüsteemi digitaliseerimisse ja keskvalitsuse IT-süsteemide ajakohastamisse. Lisaks on taaste- ja vastupidavuskava eesmärk kiirendada kvanttehnoloogia rakenduste arendamist ning luua kvantarvutusega seotud teadustöö ja äritegevuse võrgustik. Täiendavad meetmed, millega toetatakse uuenduslikke tehnoloogiaid, hõlmavad investeeringuid tehisintellektisüsteemide laialdasse kasutamisse majanduses. (33)Digitaliseerimist käsitletakse ka valdkondadevahelise teemana, kasutades digilahendusi osana taaste- ja vastupidavuskava meetmetest, et aidata saavutada kliimaeesmärke, sealhulgas transpordi digiülemineku kaudu. Samuti sisaldab taaste- ja vastupidavuskava meetmeid, millega toetatakse digiüleminekut hariduse ja e-tervise valdkonnas. Püsiv mõju (34)Vastavalt määruse (EL) 2021/241 artikli 19 lõike 3 punktile g ja V lisa kriteeriumile 2.7 on taaste- ja vastupidavuskaval Madalmaadele eeldatavasti suures ulatuses (hinne A) püsiv mõju. (35)Oma taaste- ja vastupidavuskava raames tegelevad Madalmaad struktuurselt oma maksusüsteemi aspektidega, mida on kasutatud agressiivseks maksuplaneerimiseks, laiendades kinnipeetavate maksude kohaldamisala madalate maksudega riikidele makstavatele intressidele, litsentsitasudele ja dividendidele. Taaste- ja vastupidavuskava digikomponendis sisalduvad meetmed peaksid püsivalt parandama avalike teenuste tõhusust. Taaste- ja vastupidavuskavas sisalduvad meetmed on kooskõlas valitsuse 2021.–2025. aasta koalitsioonilepingus esitatud tegevuskavaga. Töö- ja energiaturu ning pensionisüsteemi peamised reformid peaksid avaldama majandusele struktuurset mõju ka pärast taaste- ja vastupidavusrahastu perioodi lõppu. (36)Taaste- ja vastupidavuskavas sisalduvad digitaalsed ja tehnoloogiapõhised investeeringud peaksid pikemas perspektiivis Madalmaade majandusele kasu tooma. Tulevikku suunatud investeeringud Madalmaade majanduse digitaliseerimisse, näiteks tehisintellekti laialdasema kasutamise või kvantandmetöötluse kaudu, avaldavad eeldatavasti pikaajalist mõju konkurentsivõimele ja tootlikkusele, samal ajal kui digioskuste arendamist toetavad meetmed peaksid keskpikas perspektiivis aitama lahendada IKT spetsialistide nappust paljudes majandussektorites. Samuti peaksid järgmisel kümnendil Madalmaade eluasemeturgu parandama investeeringud eluruumide pakkumisse. (37)Taaste- ja vastupidavuskava sisaldab ka reforme, mis toovad pikemas perspektiivis Madalmaade majandusele kasu. Pensionisüsteemi reform peaks tagama praegustele ja tulevastele põlvkondadele tulevikukindla ja šokkidele vastupidava pensionisüsteemi. Energiaseaduse reformil on eeldatavasti pikaajaline mõju rohepöördele, kuna sellega luuakse õigusraamistik vajalikeks investeeringuteks, et tulla toime taastuvatest energiaallikatest toodetud elektrienergia ülekande eeldatava suurenemisega. Taaste- ja vastupidavuskava püsivat mõju saab suurendada ka taaste- ja vastupidavuskava ja muude, sealhulgas ühtekuuluvuspoliitika fondidest rahastatavate programmide suurema sünergiaga. Seire ja rakendamine (38)Vastavalt määruse (EL) 2021/241 artikli 19 lõike 3 punktile h ja V lisa kriteeriumile 2.8 on taaste- ja vastupidavuskavas kavandatud kord piisav (hinne A), et tagada taaste- ja vastupidavuskava, sealhulgas kavandatud ajakava, eesmärkide ja sihtide ning nendega seotud näitajate tõhus seire ja rakendamine. (39)Taaste- ja vastupidavuskavas esitatakse halduskorraldus selle rakendamiseks ning antakse ülevaade kavandatud seire- ja aruandluskorrast ning määratakse kindlaks osalejad ning nende rollid ja kohustused. Koordineeriva asutusena tegutseb rahandusministeeriumi taaste- ja vastupidavusrahastu programmidirektoraat. Valdkondlike ministeeriumide programmidirektoraatide ülesandeks on reformide ja investeeringute rakendamine ja järelevalve nende pädevusalas. Taaste- ja vastupidavuskavas sisalduvate meetmete eesmärgid ja sihid on kavas lisada eri ministeeriumide aastakavade lisasse. (40)Taaste- ja vastupidavuskavas sisalduvate reformi- ja investeerimismeetmetega kaasnevad eesmärgid ja sihid on selged ja realistlikud ning nende eesmärkide ja sihtide jaoks kavandatud näitajad on asjakohased, vastuvõetavad ja kindlad. Taaste- ja vastupidavuskavas sisalduvaid meetmeid toetavad eesmärgid ja sihid, mis on jaotatud kogu rakendamisperioodile, kuigi mitme olulise reformi rakendamine on kavandatud alles 2025. või 2026. aastaks, samas kui mõned suurimad investeeringud peaksid jõustuma täielikult 2025. ja 2026. aastal. Eesmärgid ja sihid on olulised ka määruse (EL) 2021/241 artikli 17 lõike 2 kohaselt rahastamiskõlblike, ent juba lõpule viidud meetmete puhul. Väljamaksetaotluse põhjendamiseks on vaja, et eesmärgid ja sihid oleksid rahuldavalt täidetud.

(41)Liikmesriigid peaksid tagama, et rahastu kaudu saadavast rahalisest toetusest teavitatakse ja seda kinnitatakse vastavalt määruse (EL) 2021/241 artiklile 34. Tehnilist toetust võib taotleda Euroopa Parlamendi ja nõukogu määrusega (EL) 2021/240 loodud tehnilise toe instrumendi raames, et aidata liikmesriikidel oma taaste- ja vastupidavuskava rakendada. Kulud (42)Vastavalt määruse (EL) 2021/241 artikli 19 lõike 3 punktile i ja V lisa kriteeriumile 2.9 on taaste- ja vastupidavuskavas esitatud põhjendused taaste- ja vastupidavuskava hinnangulise kogukulu summa kohta mõõdukas ulatuses (hinne B) mõistlikud ja põhjendatud, kooskõlas kulutõhususe põhimõttega ja vastavuses riigis eeldatava majandusliku ja sotsiaalmõjuga. (43)Üldiselt on Madalmaad esitanud eraldi kuluprognooside üksikasjaliku jaotuse taaste- ja vastupidavuskavas sisalduvate investeeringute ja reformide ning seotud kulude kohta. Kulude hindamine näitab, et enamik taaste- ja vastupidavuskava kuludest on mõistlikud ja usutavad. Kuluprognoose toetavad tõendid annavad mõistliku selgituse kavandatud meetmete peamiste kulutegurite kohta, kuigi esitatud tõendite ulatus ja põhjalikkus on meetmete lõikes erinev. Enamasti esitati kuluprognooside võrdlusalusena varasemad projektid, tegelikud pakkumuste andmed või muud võrreldavad kuluandmed peamiste kulutegurite kohta. Mõnel juhul on kuluprognooside tegemiseks kasutatud metoodika ja eelduste kohta esitatud vähe üksikasju, mis takistab kuluprognooside täielikku positiivset hindamist. Madalmaad esitasid ka üksikasjalikud tõendavad dokumendid enamiku meetmete kohta, et kuluprognoose põhjendada ja tõendada. Mõne meetme puhul ei ole siiski seos põhjenduse ja kulu enda vahel täiesti selge. Madalmaad on esitanud küllaldase hulga teavet ja kinnitusi tagamaks, et taaste- ja vastupidavuskava kulusid ei kaeta liidu muudest rahalistest vahenditest. Taaste- ja vastupidavuskava hinnanguline kogukulu on kooskõlas kulutõhususe põhimõttega ja vastavuses riigis eeldatava majandusliku ja sotsiaalmõjuga. Liidu finantshuvide kaitse (44)Vastavalt määruse (EL) 2021/241 artikli 19 lõike 3 punktile j ja V lisa kriteeriumile 2.10 on taaste- ja vastupidavuskavas kavandatud kord ning käesolevas otsuses sisalduvad täiendavad meetmed piisavad (hinne A), et tagada kõnealuse määruse alusel eraldatud vahendite kasutamisel korruptsiooni, pettuste ja huvide konflikti ärahoidmine, avastamine ja kõrvaldamine, ning peaks eeldatavasti tulemuslikult vältima topeltrahastamist kõnealuse määruse alusel ja muudest liidu programmidest. See ei piira muude õigusaktide ja vahendite kohaldamist liidu õiguse edendamiseks ja täitmise tagamiseks, sealhulgas korruptsiooni, pettuste ja huvide konfliktide ärahoidmiseks, avastamiseks ja kõrvaldamiseks ning liidu eelarve kaitseks kooskõlas Euroopa Parlamendi ja nõukogu määrusega (EL, Euratom) 2020/2092. (45)Madalmaade taaste- ja vastupidavuskavas esitatud kontrollisüsteem ja -kord põhinevad töökindlatel protsessidel ja struktuuridel, mida kasutatakse kehtivas riiklikus raamistikus. Osalejad ning nende rollid ja kohustused sisekontrolliülesannete täitmisel on taaste- ja vastupidavuskavas selgelt kirjeldatud. Koordineerivaks asutuseks on kavas määrata rahandusministeeriumi spetsiaalne taaste- ja vastupidavusrahastu programmidirektoraat, mille ülesanne on kaitsta liidu finantshuve. Rakendusasutused, nagu ministeeriumid, asutused või konsortsiumid, peavad alamdeklaratsioonide kaudu kinnitama liidu finantshuvide kaitset ning eesmärkide ja sihtide kohta esitatud andmete kehtivust. Iga ministeeriumi majandus- ja rahandusküsimuste direktoraadid kontrollivad alamdeklaratsioone ja allkirjastavad need. Rahandusministeeriumi sõltumatu auditeerimisasutus Auditdienst Rijk peaks tegema juhtimis- ja kontrollisüsteemide regulaarseid auditeid, sealhulgas substantiivset kontrolli. (46)Kontrollisüsteem ja muu asjaomane kord, sealhulgas kõigi määruse (EL) 2021/241 artikli 22 lõike 2 punktis d sätestatud standardseisse kategooriatesse kuuluvate andmete kogumise ja kättesaadavaks tegemise kord, on piisavad, et hoida ära, avastada ja parandada rahaliste vahendite kasutamisel esinevat korruptsiooni, pettust ja huvide konflikte ning vältida topeltrahastamist määruse (EL) 2021/241 alusel ning muudest liidu programmidest. Lisaks tuleks kehtestada eesmärk sellise keskse teabehoidla süsteemi väljatöötamiseks, mis peaks säilitama kogu teabe, mis on seotud eesmärkide ja sihtide saavutamisega, ning kõigi andmete kogumise ja säilitamise ning neile juurdepääsuga, nagu on sätestatud määruse (EL) 2021/241 artikli 22 lõike 2 punktis d. See eesmärk tuleks täita enne esimese maksetaotluse esitamist. (47)Taaste- ja vastupidavuskava rakendamise ja koordineerimise eest vastutavate kesktalituste, nimelt rahandusministeeriumi programmidirektoraadi, auditeerimisasutuse ning majandus- ja rahandusküsimuste direktoraatide ning asjaomaste valdkondlike ministeeriumide haldussuutlikkus on ettenähtud rollide ja ülesannete täitmiseks piisav. Lisatud on kaks eesmärki seoses määruse (EL) 2021/241 rakendamises osaleva koordineeriva ja auditeerimisasutuse õiguslike volituste ametliku vastuvõtmisega. Need eesmärgid tuleks täita enne esimese maksetaotluse esitamist. Taaste- ja vastupidavuskava sidusus (48)Vastavalt määruse (EL) 2021/241 artikli 19 lõike 3 punktile k ja V lisa kriteeriumile 2.11 sisaldab taaste- ja vastupidavuskava suures ulatuses (hinne A) meetmeid, millega tagatakse reformide ja avaliku sektori investeerimisprojektide elluviimisel sidus tegevus. (49)Madalmaade esitatud taaste- ja vastupidavuskava on sidus, selle reformid ja investeeringud on järjepidevad ja vastastikku tugevdavad ning eri osade vahel valitseb sünergia. Taaste- ja vastupidavuskava sisaldab reforme ja avaliku sektori investeerimisprojekte, mis kujutavad endast sidusaid meetmeid. Kava kuue osa all on investeeringud ja reformid esitatud struktureeritult ning nende temaatilised ja omavahelised seosed on hästi välja toodud. Sidusus on tagatud nii osade sees kui ka asjaomaste reformidega kaasnevate investeeringute ning ka taaste- ja vastupidavuskava eri osade vahel. Osad kajastavad taaste- ja vastupidavuskava üldist eesmärki hoogustada COVID-19 kriisist taastumisel rohe- ja digipöörde edusamme. Võrdõiguslikkus (50)Taaste- ja vastupidavuskavas on meetmeid, mis peaksid aitama Madalmaadel lahendada probleeme soolise võrdõiguslikkuse ja kõigile võrdsete võimaluste tagamise valdkonnas. Digikomponent sisaldab kolme meedet, mille eesmärk on parandada soolist võrdõiguslikkust selles valdkonnas, hõlbustades naiste osalemist tööturul. Tööturumeetmed, millega vähendatakse institutsionaalseid erinevusi füüsilisest isikust ettevõtjate ja töötajate vahel, on suunatud võrdsete võimaluste loomisele ja aitavad edendada võrdseid võimalusi. Meetmed, millega vähendatakse ebavõrdsust hariduses, hõlmavad suuremat toetust ebasoodsa sotsiaal-majandusliku taustaga õpilastega koolidele, et võidelda COVID-19 pandeemiast tingitud õpilünkade vastu. Noortele, sealhulgas haavatavatesse rühmadesse kuuluvatele noortele antav toetus peaks koolituse ja karjäärinõustamise kaudu aitama samuti kaasa võrdsematele võimalustele. Julgeolekualane enesehindamine (51)Madalmaad on kooskõlas määruse (EL) 2021/241 artikli 18 lõike 4 punktiga g esitanud lühikese julgeolekualase enesehindamise osana investeerimismeetmest „Groundbreaking IT“. Meede on seotud kaitseministeeriumi arvutisüsteemide uuendamisega. See hõlmab asjakohaseid küberturvalisuse kaitsemeetmeid kooskõlas liidu ja liikmesriigi õigusega. Taaste- ja vastupidavuskava ei sisalda investeeringuid 5G- või väga suure läbilaskevõimega võrkudesse. Piiriülesed ja mitut riiki hõlmavad projektid (52)Taaste- ja vastupidavuskava sisaldab mitut märkimisväärse piiriülese mõõtmega investeerimismeedet. Teiste riikidega ühiselt elluviidavaid projekte ei ole, kuid eeldatakse, et mitmel projektil on positiivne ülekanduv mõju teistele liikmesriikidele, näiteks investeeringul „Muutused lennunduses“, mille eesmärk on vähendada lennundusest tulenevat heidet, ning Euroopa raudteeliikluse juhtimissüsteem, mille eesmärk on viia rongijärelevalve süsteem kooskõlla rongide turvangu ja kontrolli Euroopa standardiga. Konsulteerimine (53)Riikliku taaste- ja vastupidavuskava esimene kavand avaldati 28. märtsil 2022. Järgnenud konsultatsiooniprotsessi käigus küsiti nõu ja teavet asjaomastelt sidusrühmadelt. See hõlmas kohtumisi avaliku sektori asutustega (kohalikud omavalitsused, provintsid, veeametid (st Madalmaade veemajanduse eest vastutavad organisatsioonid)), sotsiaalpartneritega ja organisatsioonidega, kes tegelevad soolise võrdõiguslikkuse ja kõigi võrdsete võimaluste edendamisega. Lisaks avaldati veebikonsultatsioon, kus kodanikud said esitada oma arvamuse Madalmaade taaste- ja vastupidavuskava esimese kavandi kohta. Sidusrühmadega konsulteerimise tulemusel tehti riiklikus taaste- ja vastupidavuskavas mõned muudatused, näiteks asendati teiste osalevate asutuste märkuste tulemusel meede „Hübriidsoojuspumpade stimuleerimine“ meetmega „Säästva energia ja energia säästmise investeeringutoetus“. Selleks et tagada osalejate isevastutus, on äärmiselt oluline kaasata taaste- ja vastupidavuskavas sisalduvate investeeringute ja reformide elluviimisse kõik asjaomased kohalikud asutused ja sidusrühmad, sealhulgas sotsiaalpartnerid.